Vragmotor, voertuie in Noordwes uitgebrand‘n Vragmotor en verskeie voertuie is by die ingang na die Nkaneng-informele nedersetting naby Rustenburg uitgebrand in’n diensleweringsprotes. (Foto: ANA) Die polisie in Noordwes het Vrydag die D108 by die ingang tot ŉ informele nedersetting gesluit nadat klippe oor die pad geplaas en verskeie voertuie en ŉ vragmotor daar aan die brand gesteek is. Die pad verbind Rustenburg met Marikana. Sers. Ofentse Mokgadi, polisiewoordvoerder, het gesê nog niemand is in hegtenis geneem sedert die protes oor die verskaffing van elektrisiteit aan die Nkaneng- informele nedersetting in Photsaneng naby Rustenburg ŉ paar weke gelede al begin het nie. “Die betoging vlam sporadies op,” het Mokgadi gesê. “Dit vind nie op ŉ spesifieke dag of tyd plaas nie. Hulle versper die pad en vlug dan in die bosse of hutte in.” Inwoners van die Nkaneng-informele nedersetting naby Rustenburg eis toegang tot elektrisiteit. (Foto: ANA) Verlede maand het inwoners onderneem dat die betogings gaan voortduur tot hulle elektrisiteit het. Betogings het in Augustus begin nadat inwoners geld ingesamel het sodat die gebied geëlektrifiseer kan word. Hulle het pale en kabels gekoop en elektrisiteit van die nabygeleë Sibanye-myn daarheen herlei, maar veiligheidsbeamptes van die myn het die kabels ontkoppel en betrokkenes aan die Rustenburg-polisie oorhandig.